হাওর
হাওর বাংলাদেশের উত্তর-পূর্ব অংশে একটি জলাভূমি বাস্তুতন্ত্র, যা গঠনগত একটি বাটি বা গামলা আকৃতির অগভীর জলাভূমি হয়ে থাকে, যা ব্যাক্সওয়াম্প নামেও পরিচিত। প্রচলিত অর্থে হাওর হল বন্যা প্রতিরোধের জন্য নদীতীরে নির্মিত মাটির বাঁধের মধ্যে প্রায় গোলাকৃতি নিম্নভূমি বা জলাভূমি। তবে হাওর সব সময় নদী তীরবর্তী নির্মিত বাঁধের মধ্যে না-ও থাকতে পারে। হাওরের সাধারণ বৈশিষ্ট্য হল, প্রতিবছর মৌসুমী বর্ষায় বা স্বাভাবিক বন্যায় হাওর প্লাবিত হয়। বছরের কয়েক মাস পানিতে নিমজ্জিত থাকে এবং বর্ষা শেষে হাওরের গভীরে পানিতে নিমজ্জিত কিছু স্থায়ী বিল জেগে ওঠে। গ্রীষ্মকালে হাওরকে সাধারণত বিশাল মাঠের মতো মনে হয় ; তবে মাঝে মাঝে বিলে পানি থাকে এবং তাতে মাছও আটকে থাকে। "সাগর" শব্দটি থেকে "হাওর" শব্দের উৎপত্তি বলে ধরে নেয়া হয়।